সেন্ট ভ্যালেন্টাইন

**সেন্ট ভ্যালেন্টাইন** (; ) ছিলেন একজন ৩য় শতাব্দীর রোমান সন্ত, যাকে পশ্চিমা খ্রিস্টধর্মে ১৪ ফেব্রুয়ারি এবং পূর্বদেশীয় অর্থোডক্সে ৬ জুলাই স্মরণ করা হয়। উচ্চ মধ্যযুগ থেকে, তার উৎসব দিবসটি রোমান্টিক প্রেমের ঐতিহ্যের সাথে যুক্ত হয়। তিনি তের্নি, মৃগী এবং মৌমাছি পালনকারীদের একজন রক্ষাকর্তা সাধু। সেন্ট ভ্যালেন্টাইন ছিলেন রোমান সাম্রাজ্যের একজন পাদ্রি অথবা পুরোহিত অথবা বিশপ, যিনি নির্যাতিত খ্রিস্টানদের সেবা করতেন। তিনি শহিদ হন এবং ১৪ ফেব্রুয়ারি তার দেহ ভিয়া ফ্লামিনিয়াতে সমাহিত করা হয়, যা অন্তত অষ্টম শতাব্দী থেকে সেন্ট ভ্যালেন্টাইন দিবস (ভালোবাসা দিবস) হিসেবে পালিত হয়ে আসছে।

তার অবশেষ রোমের গির্জা এবং ক্যাটাকম্বস অব সান ভ্যালেন্টিনোতে রাখা হয়েছিল, যা "মধ্যযুগ জুড়ে একটি গুরুত্বপূর্ণ তীর্থস্থান ছিল যতক্ষণ না সেন্ট ভ্যালেন্টাইনের অবশেষ চতুর্থ নিকোলাসের পোপত্বকালে সান্তা প্রাসিদে গির্জায় স্থানান্তরিত করা হয়"। ফুল দিয়ে সাজানো তার মাথার খুলি রোমের সান্তা মারিয়া ইন কসমেডিন ব্যাসিলিকায় প্রদর্শিত হয়। তার অন্যান্য অবশেষ আয়ারল্যান্ডের ডাবলিনের হোয়াইটফায়ার স্ট্রিট কারমেলাইট গির্জায় রয়েছে, যা বিশেষ করে ভ্যালেন্টাইন দিবসে ভালোবাসা অন্বেষণকারীদের জন্য একটি জনপ্রিয় তীর্থস্থান। প্রাথমিক শহীদনামাগুলোতে অন্তত দুজন ভিন্ন সেন্ট ভ্যালেন্টাইনের কথা উল্লেখ করা হয়। কানসাস বিশ্ববিদ্যালয়ের অধ্যাপক জ্যাক বি. ওরুচের মতে, **রোমের সেন্ট ভ্যালেন্টাইন** এবং **তের্নির সেন্ট ভ্যালেন্টাইন**—উভয় সাধুরই বীরত্বগাথা ইউরোপের প্রায় প্রতিটি গির্জা এবং মঠে সংরক্ষিত ছিল।

সেন্ট ভ্যালেন্টাইনকে ১৪ ফেব্রুয়ারি অ্যাংলিকান কমিউনিয়ন এবং লুথারান গির্জাগুলোতে স্মরণ করা হয়। পূর্বদেশীয় অর্থোডক্স গির্জায়, তাকে ৬ জুলাই স্বীকৃতি দেওয়া হয়; এছাড়া, পূর্বদেশীয় অর্থোডক্স গির্জা ৩০ জুলাই ইন্টারামনার বিশপ ভ্যালেন্টাইনের উৎসব দিবস পালন করে। ১৯৬৯ সালে, ক্যাথলিক গির্জা তার নাম জেনারেল রোমান ক্যালেন্ডার থেকে সরিয়ে দেয় এবং তার লিটারজিক্যাল উদযাপনকে স্থানীয় ক্যালেন্ডারের জন্য উন্মুক্ত রাখে। তবে ক্যাথলিক গির্জা তাকে সাধু হিসেবে স্বীকৃতি প্রদান অব্যাহত রাখে এবং রোমান শহীদনামাতে ১৪ ফেব্রুয়ারির অন্তর্ভুক্তিতে তার নাম তালিকাভুক্ত রেখেছে। মার্কিন যুক্তরাষ্ট্রের ডায়োসিসের আনুষ্ঠানিক লিটারজিক্যাল ক্যালেন্ডার অনুযায়ী ১৪ ফেব্রুয়ারি সেন্ট সাইরিল এবং মেথোডিয়াসের স্মারক দিবস হিসেবে চিহ্নিত।
## শনাক্তকরণ
রোমান শহিদদের প্রাচীনতম তালিকা *ক্রোনোগ্রাফি অব ৩৫৪*-এ সেন্ট ভ্যালেন্টাইনের নাম উল্লেখ নেই, যদিও এই সংকলনের পৃষ্ঠপোষক ছিলেন ভ্যালেন্টিনাস নামের একজন ধনী রোমান খ্রিস্টান।

*মার্টাইরোলজিয়াম হায়ারোনিমিয়ানাম*-এর ইচটারনাচ সংস্করণে রোমে শহিদ হওয়া এক ভ্যালেন্টিনাস এবং আফ্রিকায় শহিদ হওয়া এক ভ্যালেন্টিনাসের উল্লেখ আছে, কিন্তু সেখানে কোনো নির্দিষ্ট বছর বা বিস্তারিত পরিচয় নেই। *মার্টাইরোলজিয়াম* সম্ভবত ৬২০-এর দশকে লাক্সইউলে সংকলিত হয়েছিল, যার অনেক তথ্য অ্যাকুইলিয়ার সাধুদের পূর্বের তালিকা থেকে নেওয়া হয়েছে।

*ক্যাথলিক এনসাইক্লোপিডিয়া* এবং অন্যান্য সাধুদের জীবনী সংক্রান্ত উৎসগুলো ১৪ই ফেব্রুয়ারির সাথে সম্পর্কিত তিনজন সেন্ট ভ্যালেন্টাইনের কথা বলে। একজন ছিলেন রোমান যাজক, অন্যজন ইন্টারামনার (বর্তমান টার্নি, ইতালি) বিশপ; উভয়কেই রোমের বাইরে ভায়া ফ্ল্যামিনিয়া বরাবর শহর থেকে ভিন্ন ভিন্ন দূরত্বে সমাহিত করা হয়েছিল। তৃতীয়জন সম্পর্কে বলা হয় যে, তিনি এমন একজন সাধু যিনি আফ্রিকার রোমান প্রদেশে একই দিনে তার বেশ কয়েকজন সঙ্গীর সাথে শহিদ হন, যার সম্পর্কে আর কিছু জানা যায় না। যদিও প্রথম দু'জন সাধুর মৃত্যুর বিদ্যমান বিবরণগুলো পরবর্তী সময়ের এবং এতে কাল্পনিক উপাদান রয়েছে, তবুও দুটি বিবরণের মূলে "সত্যের একটি সাধারণ কেন্দ্রবিন্দু" থাকতে পারে এবং তারা হয়তো "একই ব্যক্তিকে" নির্দেশ করছে।

ডায়োসিস অব টার্নির সরকারি জীবনী অনুসারে, বিশপ ভ্যালেন্টাইন ইন্টারামনায় জন্মগ্রহণ করেন এবং সেখানেই বসবাস করতেন। রোমে সাময়িক অবস্থানের সময় তাকে বন্দী ও নির্যাতন করা হয় এবং ১৪ই ফেব্রুয়ারি ২৬৯ সালে সেখানে হত্যা করা হয়। তার দেহ তড়িঘড়ি করে নিকটবর্তী একটি কবরস্থানে সমাহিত করা হয় এবং কয়েক রাত পরে তার শিষ্যরা দেহটি উদ্ধার করে বাড়িতে ফিরিয়ে নিয়ে যান।

ক্যাথলিক গির্জার স্বীকৃত সাধুদের সরকারি তালিকা *রোমান মার্টাইরোলজিতে* ১৪ই ফেব্রুয়ারির জন্য কেবল একজন সেন্ট ভ্যালেন্টাইনের নাম উল্লেখ আছে: একজন শহিদ যিনি ভায়া ফ্ল্যামিনিয়ায় মৃত্যুবরণ করেন।

বর্তমানে প্রচলিত একটি কিংবদন্তি হলো যে, ৪৯৬ সালে প্রথম পোপ গেলাসিয়াস ১৪ই ফেব্রুয়ারি সেন্ট ভ্যালেন্টাইনের উৎসব দিবস প্রবর্তন করেন। বলা হয় তিনি ভ্যালেন্টাইনকে তাদের অন্তর্ভুক্ত করেছিলেন "...যাদের নাম মানুষের মাঝে শ্রদ্ধার সাথে স্মরণ করা হয়, কিন্তু যাদের কাজ কেবল ঈশ্বরের কাছেই জ্ঞাত"। আসলে এটি গেলাসিয়ান ডিক্রির একটি বিবৃতির ওপর ভিত্তি করে ছড়ানো হয়েছে, যেখানে সেন্ট জর্জের উল্লেখ থাকলেও সেন্ট ভ্যালেন্টাইনের উল্লেখ নেই এবং এটি প্রকৃতপক্ষে গেলাসিয়াসের লেখা নয়।

"ভ্যালেন্টাইন" নামটি *ভ্যালেন্স* (যোগ্য, শক্তিশালী, ক্ষমতাবান) শব্দ থেকে এসেছে, যা প্রাক্তন সভ্যতায় জনপ্রিয় ছিল। ক্যাথলিক গির্জায় ভ্যালেন্টাইন নামের আরও প্রায় এগারোজন সাধুকে স্মরণ করা হয়। পশ্চিমা রীতির কিছু প্রাচ্য গির্জা সেন্ট ভ্যালেন্টাইনদের আরও ভিন্ন তালিকা প্রদান করতে পারে। রোমান মার্টাইরোলজিতে মাত্র সাতজনের তালিকা রয়েছে যারা ১৪ই ফেব্রুয়ারি ছাড়া অন্য দিনে মারা গিয়েছিলেন: ভিটারবোর একজন যাজক (৩ নভেম্বর); পাসাউয়ের ভ্যালেন্টাইন, যিনি রাইশিয়ার পোপীয় মিশনারি বিশপ ও পাসাউয়ের অন্যতম প্রথম পৃষ্ঠপোষক ছিলেন এবং পরবর্তীতে ইতালির দক্ষিণ টিরোলের জেনোবার্গের সন্ন্যাসী হিসেবে ৪৭৫ সালে মারা যান (৭ জানুয়ারি); ৫ম শতাব্দীর একজন যাজক ও সন্ন্যাসী (৪ জুলাই); স্প্যানিশ সন্ন্যাসী সেন্ট ফ্রুক্টাস, যিনি আনুমানিক ৭১৫ সালে মারা যান (২৫ অক্টোবর); ১৮৬১ সালে নিহত হওয়া ভ্যালেন্টাইন বেরিও ওচোয়া (২৪ নভেম্বর); ১৯৩৬ সালে শহীদ হওয়া ভ্যালেন্টাইন জাউনজারাস গোমেজ (১৮ সেপ্টেম্বর); এবং ৩০৮ সালে ফিলিস্তিনের সিজারিয়ায় নিহত হওয়া কুমারী সেন্ট ভ্যালেন্টিনা (২৫ জুলাই)।

একটি জনপ্রিয় ধারণা রয়েছে যে, সেন্ট ভ্যালেন্টাইন হলেন প্রাচীন দেবতা কিউপিডের খ্রিস্টান সংস্করণ এবং এই সাধুর উৎসব দিবসটি প্রাচীন রোমানদের ফেব্রুয়ারি মাসে উদযাপিত উর্বরতার উৎসব লুপারক্যালিয়ার একটি আধুনিক সংস্করণ। তবে প্রমাণের মাধ্যমে এই সংযোগের প্রাচীনতা প্রতিষ্ঠিত হয়নি। প্রকৃতপক্ষে, "প্রেমিকদের পৃষ্ঠপোষক হিসেবে কিউপিডের সহায়ক বা সমান্তরাল চরিত্রে ভ্যালেন্টাইনের রূপান্তর" ছিল অনেক পরের ঘটনা, যা ১৪০০ সালের দিকে ভালোভাবে প্রতিষ্ঠিত হয়েছিল।
## সাধুচরিত ও সাক্ষ্য
[থাম্ব|১৪শ শতাব্দীর একটি ফরাসি পাণ্ডুলিপি থেকে: টার্নির সেন্ট ভ্যালেন্টাইন [টার্নিতে তার ব্যাসিলিকার নির্মাণকাজ তদারকি করছেন। (বিএন, এমএসএস এফআর. ১৮৫)]]
থাম্ব|সেন্ট ভ্যালেন্টাইন মৃগী রোগ নিরাময় করছেন, চিত্রাঙ্কনে ড. ফ্রান্টিসেক এহরম্যান,
এই সাধুর শনাক্তকরণের অসামঞ্জস্যতা তার নামে প্রচলিত বিভিন্ন জীবনীতেও প্রতিফলিত হয়েছে।

একটি সাধারণ সাধুচরিতে সেন্ট ভ্যালেন্টাইনকে রোমের একজন যাজক বা মধ্য ইতালির উমব্রিয়ার গুরুত্বপূর্ণ শহর টার্নির প্রাক্তন বিশপ হিসেবে বর্ণনা করা হয়। বিচারক অ্যাস্টেরিয়াসের গৃহবন্দী থাকাকালীন এবং তার সাথে বিশ্বাস নিয়ে আলোচনার সময়, ভ্যালেন্টিনাস (তার নামের ল্যাটিন সংস্করণ) যিশুর সত্যতা নিয়ে আলোচনা করছিলেন। বিচারক ভ্যালেন্টিনাসকে পরীক্ষা করার জন্য তার দত্তক নেওয়া অন্ধ মেয়েকে তার সামনে নিয়ে আসেন। যদি ভ্যালেন্টিনাস মেয়েটির দৃষ্টিশক্তি ফিরিয়ে আনতে পারেন, তবে অ্যাস্টেরিয়াস তিনি যা চাইবেন তাই করবেন। ভ্যালেন্টিনাস ঈশ্বরের কাছে প্রার্থনা করে মেয়েটির চোখের ওপর হাত রাখেন এবং শিশুটির দৃষ্টিশক্তি ফিরে আসে।

তাৎক্ষণিকভাবে বিনম্র হয়ে, বিচারক ভ্যালেন্টিনাসকে জিজ্ঞেস করলেন তার কী করা উচিত। ভ্যালেন্টিনাস উত্তর দিলেন যে বিচারকের বাড়ির চারপাশের সমস্ত মূর্তি ভেঙে ফেলতে হবে, এবং বিচারককে তিন দিন উপবাস করতে হবে ও তারপর খ্রিস্টান সংস্কার অপ্সুদীক্ষার মধ্য দিয়ে যেতে হবে। বিচারক তা পালন করলেন এবং তার উপবাস ও প্রার্থনার ফলে, তার অধীনে থাকা সমস্ত খ্রিস্টান বন্দীদের মুক্তি দিলেন। বিচারক, তার পরিবার এবং তার ৪৪ সদস্যের গৃহের প্রাপ্তবয়স্ক সদস্য ও ভৃত্যরা অপ্সুদীক্ষা গ্রহণ করলেন।

সুসমাচার প্রচার চালিয়ে যাওয়ার জন্য ভ্যালেন্টিনাসকে পরবর্তীতে আবার গ্রেপ্তার করা হয়। তাকে রোমের প্রিফেক্টের কাছে এবং স্বয়ং সম্রাট ক্লডিয়াস গোথিকাস (দ্বিতীয় ক্লডিয়াস)-এর কাছে পাঠানো হয়। ক্লডিয়াস তাকে পছন্দ করেছিলেন, যতক্ষণ না ভ্যালেন্টিনাস ক্লডিয়াসকে খ্রিস্টধর্ম গ্রহণ করার জন্য বোঝানোর চেষ্টা করেন। ক্লডিয়াস প্রত্যাখ্যান করেন এবং ভ্যালেন্টিনাসকে মৃত্যুদণ্ড দেন; আদেশ দেন যে ভ্যালেন্টিনাসকে হয় তার বিশ্বাস ত্যাগ করতে হবে অথবা তাকে মুগুর দিয়ে পেটানো হবে এবং শিরশ্ছেদ করা হবে। ভ্যালেন্টিনাস অস্বীকার করেন এবং ২৬৯ সালের ১৪ ফেব্রুয়ারি ফ্ল্যামিনিয়ান গেটের বাইরে তাকে মৃত্যুদণ্ড দেওয়া হয়।

[থাম্ব|কথিত আছে যে, সেন্ট ভ্যালেন্টাইন [রোমান সাম্রাজ্যে খ্রিস্টানদের ওপর অত্যাচার|খ্রিস্টানদের ওপর অত্যাচারের সময় বিশ্বাসীদের সেবা করতেন।]]
এই বিবরণের একটি অলঙ্করণে বলা হয়েছে যে, মৃত্যুদন্ডের আগে সেন্ট ভ্যালেন্টাইন অ্যাস্টেরিয়াসের মেয়েকে একটি চিরকুট লেখেন যাতে স্বাক্ষর ছিল "তোমার ভ্যালেন্টাইনের পক্ষ থেকে", যা "আজকের রোমান্টিক পত্রগুলোকে অনুপ্রাণিত করেছে"।

জ্যাকবাস ডি ভরাজিনর *[[গোল্ডেন লিজেন্ড|লেজেন্ডা অরিয়া]]*, যা  সালে সংকলিত এবং উচ্চ মধ্যযুগের সর্বাধিক পঠিত বইগুলোর মধ্যে একটি, ধর্মীয় বছরের প্রতিটি দিনের জন্য সাধুদের সম্পর্কে পর্যাপ্ত বিবরণ প্রদান করে যাতে প্রতিটি উপলক্ষ্যে ধর্মোপদেশ দেওয়া যায়। সেন্ট ভ্যালেন্টাইনের খুব সংক্ষিপ্ত *জীবনীতে* উল্লেখ করা হয় যে, ২৬৯ সালে "সম্রাট ক্লডিয়াস"-এর আদেশে খ্রিস্টকে অস্বীকার করতে অস্বীকৃতি জানানোর কারণে তাকে মৃত্যুদণ্ড দেওয়া হয়। শিরশ্ছেদের আগে, এই ভ্যালেন্টাইন তার জেলারের মেয়ের দৃষ্টিশক্তি ও শ্রবণশক্তি ফিরিয়ে দিয়েছিলেন। জ্যাকবাস "ভ্যালেন্টাইন" নামের ব্যুৎপত্তি নিয়ে শব্দখেলা করেছেন, যার অর্থ হিসেবে তিনি "বীরত্ব ধারণকারী" উল্লেখ করেন।

নুরেমবার্গ ক্রনিকল (১৪৯৩)-এ একটি জনপ্রিয় সাধুচরিতের পরিচয় পাওয়া যায়। ভ্যালেন্টাইনের একটি কাঠের খোদাই করা প্রতিকৃতির পাশাপাশি পাঠ্যটিতে বলা হয়েছে যে, তিনি ছিলেন অসাধারণ পাণ্ডিত্যের অধিকারী একজন রোমান যাজক, যিনি ক্লডিয়াস গোথিকাসের শাসনামলে শহিদ হওয়ার আগে অ্যাস্টেরিয়াসের মেয়ে এবং অন্য ৪৯ জনকে খ্রিস্টধর্মে দীক্ষিত করেছিলেন।

সেন্ট ভ্যালেন্টাইনকে নিয়ে আরও অনেক কিংবদন্তি রয়েছে। একটি হলো, যাজক ভ্যালেন্টাইন সম্রাটের আদেশ অমান্য করে গোপনে দম্পতিদের জন্য খ্রিস্টীয় বিবাহ পরিচালনা করেন, যাতে স্বামীরা রোমান সেনাবাহিনীতে নিয়োগ এড়াতে পারেন। এই কিংবদন্তি দাবি করে যে, সেই সময়ে সৈন্যের অভাব ছিল, তাই এটি সম্রাটের জন্য একটি বড় অসুবিধার কারণ হয়ে দাঁড়ায়। বিবরণে উল্লেখ করা হয় যে, "এই পুরুষদের তাদের প্রতিজ্ঞা এবং ঈশ্বরের ভালোবাসার কথা মনে করিয়ে দেওয়ার জন্য, সেন্ট ভ্যালেন্টাইন পার্চমেন্ট (পশুর চামড়া দিয়ে তৈরি কাগজ) থেকে হার্ট বা হৃদয়ের আকৃতি কেটে নিতেন" এবং তা নির্যাতিত খ্রিস্টানদের দিতেন, যা সেন্ট ভ্যালেন্টাইন দিবসে হার্ট বা হৃদয়ের আকৃতির ব্যাপক ব্যবহারের একটি সম্ভাব্য উৎস।
## নামাঙ্কিত গির্জা

ইতালির মতো দেশগুলোতে সেন্ট ভ্যালেন্টাইনের প্রতি উৎসর্গীকৃত অনেক গির্জা রয়েছে। সেন্ট ভ্যালেন্টাইন অন্যান্য খ্রিস্টান শহিদ এবং সন্তদের চেয়ে খুব বেশি সম্মানিত ছিলেন না।

৫ম বা ৬ষ্ঠ শতাব্দীর *পাসিও মারি এট মার্তে* নামক একটি রচনায় রোমের সেন্ট ভ্যালেন্টাইন ব্যাসিলিকাটি সেন্ট ভ্যালেন্টাইনকে উৎসর্গ করার বিষয়ে একটি কিংবদন্তি তৈরি করা হয়েছিল। পরবর্তী একটি *পাসিও*-তে এই কিংবদন্তির পুনরাবৃত্তি করা হয় এবং এতে অলঙ্করণ যোগ করে বলা হয় যে পোপ প্রথম জুলিয়াস (৩৫৭–৩৫২) ভায়া ফ্ল্যামিনিয়াতে তার সমাধির ওপর প্রাচীন ব্যাসিলিকা *এস. ভ্যালেন্তিনি এক্সট্রা পোর্তাম* নির্মাণ করেছিলেন। এই গির্জাটির নামকরণ মূলত ৪র্থ শতাব্দীর ভ্যালেন্টিনো নামক একজন ট্রিবিউনের নামানুসারে করা হয়েছিল, যিনি গির্জাটি নির্মাণের জন্য জমি দান করেছিলেন। এটি ১৩শ শতাব্দী পর্যন্ত শহিদের অবশেষ ধারণ করেছিল, এরপর সেগুলো সান্তা প্রাসাদেতে স্থানান্তরিত করা হয় এবং প্রাচীন ব্যাসিলিকাটি ক্ষয়প্রাপ্ত হয়।

অলিম্পিক ভিলেজের প্রয়োজনে ১৯৬০ সালে নির্মিত রোমের সেন্ট ভ্যালেন্টাইন গির্জাটি একটি আধুনিক ও জনবহুল প্যারিস গির্জা হিসেবে এখনো চালু রয়েছে।
## সেন্ট ভ্যালেন্টাইন দিবস

[থাম্ব|[আয়ারল্যান্ড|আয়ারল্যান্ডের ডাবলিনে হোয়াইটফ্রায়ার স্ট্রিট কারমেলাইট গির্জায় সেন্ট ভ্যালেন্টাইনের একটি সমাধি]]

লুথারান সন্ত পঞ্জিকা অনুসারে ১৪ ফেব্রুয়ারি হলো সেন্ট ভ্যালেন্টাইন দিবস। চার্চ অব ইংল্যান্ডেও ১৪ ফেব্রুয়ারি একটি স্মরণোৎসবের মাধ্যমে ভ্যালেন্টাইনকে স্মরণ করা হয়। চার্চ অব ইংল্যান্ডের সংস্কার-পূর্ব পঞ্জিকাসমূহে তার নাম ছিল এবং ১৬৬১-৬২ সালের *বুক অব কমন প্রেয়ারে* বিশপ ও শহিদ হিসেবে তার উল্লেখ পুনরায় অন্তর্ভুক্ত করা হয়। বর্তমানে অ্যাংলিকান কমিউনিয়নের অধিকাংশ প্রদেশে তার এই উৎসব উদযাপিত হয়। ক্যাথলিক গির্জা তাদের সন্তদের আনুষ্ঠানিক তালিকা, *রোমান মার্টিলজিতে* তাকে অন্তর্ভুক্ত করেছে।

১৯৫৫ সাল পর্যন্ত সাধারন রোমান পঞ্জিকায় সেন্ট ভ্যালেন্টাইন দিবস একটি সাধারণ উৎসব হিসেবে পালিত হতো। কিন্তু পোপ দ্বাদশ পায়াস এই ধরনের সকল উৎসবকে অন্য কোনো মূল উদযাপনের অধীনে কেবল একটি স্মরণোৎসবে নামিয়ে আনেন। ১৯৬৯ সালে সাধারন রোমান পঞ্জিকা সংশোধনের সময় এই উল্লেখটি বাদ দেওয়া হয় এবং তখন থেকে এটি কেবল মাল্টার বালজানের মতো নির্দিষ্ট কিছু স্থানীয় পঞ্জিকায় অন্তর্ভুক্ত রয়েছে। তবে ১৯৬২ সালের 'রোমান মিসাল'-এ তার স্মরণোৎসবের উল্লেখ রয়ে গেছে। তাই পোপ ষোড়শ বেনেডিক্টের ২০০৭ সালের মুতু প্রোপ্রিও *সুমমোরাম পন্টিফিকামে* নির্দেশিত পরিস্থিতিতে যারা ঐ সংস্করণটি ব্যবহার করেন, তারা এখনো এই দিবসটি পালন করেন।

পূর্বদেশীয় অর্থোডক্স গির্জা ৬ জুলাই তারিখে রোমান পুরোহিত ভ্যালেন্টাইনকে উদযাপন করে; আবার ৩০ জুলাই তারা ইন্টারামনার বিশপ, হায়ারোমার্টার ভ্যালেন্টাইনের উৎসব পালন করে। গ্রিক অর্থোডক্স গির্জার সদস্য, যাদের নাম ভ্যালেন্টিনোস (পুরুষ) বা ভ্যালেন্টিনা (নারী), তারা পশ্চিমা ধর্মীয় পঞ্জিকা অনুসারে ১৪ ফেব্রুয়ারি তারিখে তাদের 'নাম দিবস' পালন করতে পারেন।

অষ্টাদশ শতাব্দীর ইংরেজ প্রত্নতাত্ত্বিক অ্যালবান বাটলার এবং ফ্রান্সিস ডুস সেন্ট ভ্যালেন্টাইনের পরিচয়ের অস্পষ্টতা লক্ষ্য করে মত দেন যে, সেন্ট ভ্যালেন্টাইন দিবসটি তৈরি করা হয়েছিল পৌত্তলিক উৎসব লুপারক্যালিয়াকে (যা রোমে ফেব্রুয়ারির মাঝামাঝি সময়ে পালিত হতো) প্রতিস্থাপন করার একটি প্রচেষ্টা হিসেবে। তবে বর্তমানে কানসাস বিশ্ববিদ্যালয়ের জ্যাক বি. ওরুচ, লস অ্যাঞ্জেলেসের ক্যালিফোর্নিয়া বিশ্ববিদ্যালয়ের হেনরি অ্যানসগার কেলি এবং মাসারিক বিশ্ববিদ্যালয়ের মাইকেল ম্যাথিউ কেলরের মতো শিক্ষাবিদ ও গবেষকরা এই ধারণাটি নাকচ করেন। বর্তমানে সেন্ট ভ্যালেন্টাইনকে ঘিরে যেসব কিংবদন্তি প্রচলিত আছে, তার অনেকগুলোই চতুর্দশ শতাব্দীতে ইংল্যান্ডে, বিশেষ করে জেফ্রি চসার এবং তার অনুসারীদের দ্বারা উদ্ভাবিত হয়েছিল। তখনই প্রথম ১৪ ফেব্রুয়ারি দিনটি প্রেম ভালোবাসার সাথে যুক্ত হয়।

ওরুচ দাবি করেন যে, জেফ্রি চসারের *পার্লামেন্ট অফ ফাউলস* কাব্যে ভালোবাসা দিবসের সাথে যুক্ত যেসব ঐতিহ্যের বর্ণনা পাওয়া যায়—যা একটি কাল্পনিক প্রাচীন ঐতিহ্যের প্রেক্ষাপটে রচিত—তা চসারের আগে অস্তিত্বহীন ছিল। তিনি যুক্তি দেন যে, ঐতিহাসিক সত্য হিসেবে প্রচারিত এসব প্রথার অনুমাননির্ভর ব্যাখ্যাগুলোর উৎপত্তি হয়েছিল অষ্টাদশ শতাব্দীর প্রত্নতাত্ত্বিকদের মধ্যে, বিশেষ করে *বাটলারস লাইভস অফ সেন্টস*-এর লেখক অ্যালবান বাটলারের মাধ্যমে। এমনকি আধুনিক যুগের সম্মানিত পণ্ডিতরাও এই ভুল ধারণাগুলো বহন করে চলেছেন। চতুর্দশ শতাব্দীর ফরাসি পাণ্ডুলিপি *ভিস দেস সেন্টস*-এর একটি অলঙ্করণে (উপরের চিত্র) দেখা যায়, টার্নির বিশপ সেন্ট ভ্যালেন্টাইন টার্নিতে তার ব্যাসিলিকা নির্মাণের তদারকি করছেন; সেখানে এমন কোনো ইঙ্গিত নেই যে এই বিশপ প্রেমিক-প্রেমিকাদের পৃষ্ঠপোষক ছিলেন।

মধ্যযুগে বিশ্বাস করা হতো যে, ফেব্রুয়ারির মাঝামাঝি সময়ে পাখিরা জোড়া বাঁধে। পরবর্তীতে এই বিশ্বাসটি প্রেমের সাথে যুক্ত হয়ে যায়। যদিও এসব কিংবদন্তির মধ্যে পার্থক্য রয়েছে, তবুও ভালোবাসা দিবস বিশ্বব্যাপী প্রেম ও ভালোবাসার দিন হিসেবে ব্যাপকভাবে স্বীকৃত।
## খ্রিস্টান সংশ্লিষ্ট অবশেষ
[থাম্ব|রোমের [সান্তা মারিয়া ইন কসমেদিন গির্জায় সেন্ট ভ্যালেন্টাইনের একটি অবশেষ।]]
রোমের সান্তা মারিয়া ইন কসমেদিন ব্যাসিলিকায় সেন্ট ভ্যালেন্টাইনের পুষ্পমাল্যশোভিত কথিত মাথার খুলি প্রদর্শিত আছে।

সেন্ট ভ্যালেন্টাইনের অবশেষ মাদ্রিদের সেন্ট অ্যান্টন গির্জায় সংরক্ষিত আছে, যেখানে এটি ১৭০০-এর দশকের শেষভাগ থেকে রয়েছে। এগুলো ছিল পোপের পক্ষ থেকে রাজা চতুর্থ চার্লসকে দেওয়া উপহার, যিনি এগুলোকে মাদার অব গড অব দ্য পিয়াস স্কুলসের অর্ডার অব পুওর ক্লারিকস রেগুলারের (পিয়ারিস্ট) কাছে অর্পণ করেছিলেন। এই অবশেষ ১৯৮৪ সাল থেকে জনসাধারণের জন্য উন্মুক্ত একটি ফাউন্ডেশনে সর্বসাধারণের প্রদর্শনের জন্য রাখা হয়েছে, যা অভাবী মানুষদের সাহায্যার্থে সর্বদা খোলা থাকে।

ডাবলিনের হোয়াইটফ্রায়ার স্ট্রিট কারমেলাইট গির্জায় সেন্ট ভ্যালেন্টাইনের কিছু অবশেষ সংরক্ষিত আছে। ২৭ ডিসেম্বর ১৮৩৫ সালে, ডাবলিনের কারমেলাইট সম্প্রদায়ের *মাস্টার অব স্যাক্রেড থিওলজি* ভেরি রেভারেন্ড ফাদার জন স্প্রাট, ষোড়শ পোপ গ্রেগরির পৃষ্ঠপোষকতায় কার্ডিনাল কার্লো ওডেসকালচির কাছ থেকে সেন্ট ভ্যালেন্টাইনের আংশিক অবশেষ গ্রহণ করেন। সেই অবশেষ এবং কার্ডিনাল ওডেসকালচির পাঠানো চিঠিটি তখন থেকেই এই গির্জায় রয়েছে। এই অবশেষের মধ্যে অন্তর্ভুক্ত আছে "তার রক্তরঞ্জিত একটি ছোট পাত্র", যা রোমে ফাদার স্প্রাটের দেওয়া এক বাগ্মিতাপূর্ণ ধর্মপদেশের পর সম্মানের নিদর্শন হিসেবে পাঠানো হয়েছিল।

আয়ারল্যান্ডে ভালোবাসা দিবসে, সত্যিকারের ভালোবাসার সন্ধানী অনেকেই ডাবলিনের হোয়াইটফ্রায়ার স্ট্রিট কারমেলাইট গির্জায় তীর্থযাত্রা করেন। বলা হয় যে, এখানে রোমের সেন্ট ভ্যালেন্টাইনের অবশেষ রয়েছে; তারা ভালোবাসার মানুষ খুঁজে পাওয়ার আশায় সেখানে প্রার্থনা করেন। সেখানে একটি বই রয়েছে যাতে বিদেশি এবং স্থানীয়রা ভালোবাসার জন্য তাদের প্রার্থনার আবেদন লিখে রাখেন।

২০০৩ সালে প্রাগের ভিহরাদের 'সেন্ট পিটার এবং সেন্ট পল ব্যাসিলিকায়' আরেকটি অবশেষ পাওয়া যায়।

স্লোভাকিয়ার দুটি শহরেও সেন্ট ভ্যালেন্টাইনের অবশেষ পাওয়া যায়। প্রথমটি হলো কোশিচে, যেখানে ১৭২০ সালে ইমাকিউলেট কনসেপশন গির্জায় অবশেষটি স্থাপন করা হয়। দ্বিতীয়টি হলো নোভাকি। সেখানে সেন্ট নিকোলাস গির্জায় অবশেষ এবং সেন্ট ভ্যালেন্টাইনের একটি দুর্লভ মূর্তি ছিল। ১৯৯০-এর দশকে মূর্তিটি চুরি হয়ে যায়, তবে মূর্তির একটি সংরক্ষিত মূল অংশ (মাথা)-এর উপর ভিত্তি করে একটি নতুন অনুলিপি তৈরি করা হয়, যা ২০০০ সালে আনুষ্ঠানিকভাবে গির্জায় স্থাপন করা হয়।

পোল্যান্ডের চেলমনোর  'সেন্ট মেরিস অ্যাসাম্পশন প্যারিশ গির্জায়' একটি রৌপ্য আধারে সেন্ট ভ্যালেন্টাইনের মাথার খুলির একটি অংশ সংরক্ষিত আছে।

গ্রিসের লেসবোস দ্বীপের মাইটিলিনেও অবশেষ পাওয়া যায়।

অবশেষের আরেকটি সেট সাভোনায় 'সান্তা মারিয়া আসুন্তা ক্যাথেড্রালে' পাওয়া যায়।

সেন্ট ভ্যালেন্টাইনের কথিত অবশেষ ফ্রান্সের রোকমাউরের (গার্ড) রিলিকুয়ারি, ভিয়েনায় সেন্ট স্টিফেনস ক্যাথেড্রাল, মাল্টার বালজানে এবং স্কটল্যান্ডের গ্লাসগোর গর্বালস এলাকার ব্লেসড জন ডান্স স্কোটাস গির্জায় রয়েছে। এছাড়াও যুক্তরাজ্যের বার্মিংহাম ওরেটরির প্রধান চার্চের একটি পার্শ্ব বেদীতে "করপাস সেন্ট ভ্যালেন্টিন, এম" (সেন্ট ভ্যালেন্টাইনের দেহ, শহীদ) লেখা একটি স্বর্ণের রিলিকুয়ারি রয়েছে।
## গ্রন্থপঞ্জি
* জোহানেস ব্যাপটিস্টা ডি রসি এবং লুডোভিকাস ডুচেন, সম্পাদক, (১৮৯৪)। *Martyrologium Hieronymianum: ad fidem codicum adiectis prolegomenis।* Ex Actibus Sanctorum Novembris, Tomi II, pars prior. ব্রাসেলস। lxxxii, ১৯৫ পৃষ্ঠা। *S. Valentinus*, পৃ. ২০।
* ডি ভোরাজিন, জ্যাকোবাস। ''The Life of Saint Valentine''। ''Legenda Aurea''-তে, সংকলিত ১২৭৫ সালের দিকে
* 
* হুলসেন, ক্রিশ্চিয়ান (১৯২৭)। *Le chiese di Roma nel medio evo: cataloghi ed appunti।* ফ্লোরেন্স। CXV, ৬৪০ পৃষ্ঠা। (অনলাইন টেক্সট)।
* থার্সটন, হার্বার্ট (১৯৩৩)। *St. Valentine, Martyr*। আলবান বাটলারের *Lives of the Saints*-এ, খণ্ড II, পৃ. ২১৪–২১৭। নিউ ইয়র্ক। ৪০৯ পৃষ্ঠা।
* আইগ্রেন, রেনে (১৯৫৩)। *Hagiographie: Ses sources, ses méthodes, son histoire।* প্যারিস।
* আমোরে, অ্যাগোস্টিনো। *S. Valentino di Roma o di Terni?*, Antonianum 41 (১৯৬৬), পৃ. ২৬০–২৭৭।
* কেলগ, আলফ্রেড (১৯৭২)। "Chaucer's St. Valentine: A Conjecture।" কেলগ-এর, *Chaucer, Langland, Arthur*-এ। ১৯৭২, পৃ. ১০৮–১৪৫।
* আমোরে, অ্যাগোস্টিনো (১৯৭৫)। *I martiri di Roma।* রোম, Antonianum। ৩২২ পৃষ্ঠা।
* কেলি, হেনরি আনসগার (১৯৮৬)। *Chaucer and the cult of Saint Valentine।* লাইডেন, নেদারল্যান্ডস। ১৮৫ পৃষ্ঠা।
* *Martyrologium Romanum*। Libreria Editrice Vaticana, ২০০১, পৃ. ১৪১ (১৪ ফেব্রুয়ারি)। ৭৭৩ পৃষ্ঠা।
* ''In Search of St. Valentine''। Scotsman.com ব্লগ, ১৪ ফেব্রুয়ারি ২০০৫।
* ওরুচ, জ্যাক বি. "St. Valentine, Chaucer, and Spring in February", *Speculum* **৫৬** (জুলাই ১৯৮১), পৃ. ৫৩৪–৫৬৫।
* শোয়েপফ্লিন, মাউরিজিও এবং সেরেন, লিন্ডা (২০০০)। *San Valentino di Terni : storia, tradizione, devozione।* মোরেনা (রোম)। ১১১ পৃষ্ঠা।
* পাগলিয়া, ভিনসেঞ্জো। "Saint Valentine's Message"। ''ওয়াশিংটন পোস্ট'', ১৫ ফেব্রুয়ারি ২০০৭।
* ''সেন্ট ভ্যালেন্টাইন: জীবনী''। তের্নির ডায়োসিস। ২০০৯।
* থার্সটন, হার্বার্ট (২০১৫)। ''St. Valentine''। দ্য ক্যাথলিক এনসাইক্লোপিডিয়া, খণ্ড ১৫।
* সেন্ট ভ্যালেন্টাইন অফ তের্নি – তার "Passio" (BHL 8460) এর ইংরেজি অনুবাদ
* সেন্ট ভ্যালেন্টাইন অব রোম – তার "Passio" (BHL 8465) এর ইংরেজি অনুবাদ – মূলত মারিয়াস, মার্থা, অডিফ্যাক্স এবং হাবাকুক (BHL 5543) এর কার্যাবলীর একটি সারাংশ।
## তথ্যসূত্র

## বহিঃসংযোগ

বিষয়শ্রেণী:২৬৯-এ মৃত্যু
বিষয়শ্রেণী:মধ্যযুগীয় কিংবদন্তি
বিষয়শ্রেণী:ভ্যালেন্টাইন দিবস
বিষয়শ্রেণী:অ্যাঙ্গলিকান সাধু
বিষয়শ্রেণী:অলৌকিক ক্ষমতাধর